《题司选君寒玉轩卷》
明代·袁宗道

噫嘻江陵岂无千树橘，千畦韭。何不擅此比素封，那用万竿修何绕前后。

君言长物无所爱，生平爱与此君友。萦沙带水通三径，斫雨耕烟开数亩。

结实纷纶啄凤凰，老干交加篆蝌蚪。秋静寒涛生白日，夜永凉飔散虚牖。

绿户朣胧月自过，红尘却扫云为帚。主人高节干云霄，寒玉青青可与偶。

只今文昌悬藻镜，共羡清白胜琼玖。不见江上草堂葱菁间，图书之外复何有。

此中应许二仲过，倘容袁粲相从否？

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。